Mangaung neem ‘terugeis’-veldtog in oënskou – Khedama | Netwerk24
Deur Marietjie Gericke 30 Mei 2019 19:55
So sê Qondile Khedama, hoofbestuurder: kommunikasie van die metro.
“Dit is ’n inisiatief van Olly Mlamleli, uitvoerende burgemeester, wat almal aangemoedig het om deel te neem sodat die stad sy visie bereik van ’n veilige, aantreklike stad om in te leef, te werk en te belê.”
Khedama sê anders as die burgemeester se skoonmaak-projek in samewerking met die private sektor, het die direktoraat maatskaplike diens in Oktober 2016 met ’n program begin wat die afdelings vir verkeersveiligheid, wetstoepassing, omgewingsgesondheid en polisie betrek.
“Die fokus is die onwettige smouse, wegneemete-ondernemings en kroeë wat regulasies oortree, die toeslaan op sekere verblyf-verskaffers, sowel as probleme soos drink in die openbaar en geraas in die stad.”
“Ons het ook ons fokus toegespits op sommige strate wat knelpunte in die Bloemfonteinse stadskern is, soos Ellastraat in Willows. Dit is hoofsaaklik ’n studentegebied. Regeringsdepartemente en -agentskappe, die polisie, die Vrystaatse dobbel-en-drankowerheid, en hoëronderwys-instansies is by die veldtog betrokke.
Khedama sê die veldtog is intussen verskerp. Prestasies wat van 29 April tot 4 Mei behaal is, is:
* die verkeersdepartement het in samewerking met die Vrystaatse verkeersdepartement 2 865 boetekaartjies uitgereik.
* 40 voertuie is geskut.
* 71 permitte is vir informele handelaars in die Floreat Mall in Bloemfontein se sakekern uitgereik.
* Die begruising van Botshabelo se afdeling R-gebied is nou 60% voltooi.
* Wyk 50 se probleme met huise wat onder water was, het aandag gekry en uitgrawings vir nuwe waterafvoerkanale is gedoen.
* 67 bemorste plekke in die Bloemfonteinse sakekern is skoongemaak.
* Tierpoort en Van Stadensrus se chemiese toilette is afgelewer.
* In Thaba Nchu het 208 van die 239 waterlekke aandag gekry.
* In Bloemfontein is 500 rioolklagte ontvang – 469 was gewone rioolblokkasies en 31 was mangate wat ingeval het. 318 blokkasies het aandag gekry.
* In Botshabelo is waterlekke reggemaak.
* 60% van die gras by stadsingange soos die Bram Fischer-lughawe, Maselspoort en Nelson Mandela-rylaan is gesny.
Khedama sê daagliks word werk in ’n groot klomp wyke gedoen.
“Ons sal die publiek op die hoogte hou van die dienslewering en die inligting sal in fases gedeel word. Dit sluit in hoe dit vorder met die uitwissing van die emmer- en geventileerde puttoiletstelsels.”
Meer oor: Qondile Khedama | Olly Mlamleli | Mangaung | Dienslewering
Heuwelsig: Herstel hopelik in sig
Mlamleli skenk R1 m. om vroue te help oplei
Taxi-terminus in Bloem ‘nie meer wit olifant’, sê Olly